קרל השישה עשר גוסטב, מלך שוודיה

ראשית חייו

קרל גוסטב נולד ב-30 באפריל 1946 בארמון האגה, סולנה, מחוז סטוקהולם, לנסיך גוסטב אדולף, דוכס וסטרבוטן, בנו של גוסטב השישי אדולף, מלך שוודיה, ולזיבילה, נסיכת סקסוניה-קובורג-גותה, בתם של קרל אדוארד, דוכס סקסוניה-קובורג-גותה - נכדה של ויקטוריה, מלכת הממלכה המאוחדת, וויקטוריה אדליידה, נסיכת שלזוויג-הולשטיין. הוא הוטבל בקפלה המלכותית ב-7 ביוני 1946 על ידי הארכיבישוף של אופסלה. סנדקיו היו נסיך ונסיכת הכתר של דנמרק (לימים, פרדריק התשיעי, מלך דנמרק ואשתו אינגריד, נסיכת שוודיה - דודו ודודתו מצד אביו), נסיך הכתר של נורווגיה (לימים, אולף החמישי, מלך נורווגיה), יוליאנה, נסיכת הולנד (לימים, יוליאנה, מלכת הולנד), גוסטב החמישי, מלך שוודיה (סבא-רבא שלו מצד אביו), פרידריך יוזיאס, נסיך סקסוניה-קובורג-גותה (דודו מצד אמו), נסיך ונסיכת הכתר של שוודיה (לימים, גוסטב השישי אדולף, מלך שוודיה ואשתו, לואיז, סבו מצד אביו וסבתו החורגת), הרוזן פולקה ברנדוט והרוזנת מריה ברנדוט.
עם הטבלתו הוענק לנסיך קרל גוסטב התואר דוכס יאמטלאנד.
ב-26 בינואר 1947, נהרג אביו של הנסיך בתאונת מטוס בנמל התעופה קופנהגן.

נעוריו וחינוכו

הנסיך קרל גוסטב היה הצעיר מבין חמשת ילדיהם ובנם היחיד של הנסיך גוסטב אדולף ושל הנסיכה סיביליה. מותו של אביו הותיר את הנסיך בן תשעת החודשים לשני בסדר הירושה לכתר השוודי לאחר סבו, נסיך הכתר, גוסטב אדולף. ב-1950, בהיותו בן 4, כאשר מת סבא-רבא שלו, גוסטב החמישי, הוא הפך להיות יורש העצר.
רק בהיותו בן שבע, סופר לנסיך קרל גוסטב על מותו של אביו. בנאום שנשא בשנת 2005 הוא ביטא את תחושותיו על כך שגדל מבלי להכיר את אביו.
לאחר שסיים את לימודיו בבית ספר תיכון, השלים הנסיך שנתיים וחצי של לימודים בצבא השוודי, בצי השוודי ובחיל האוויר השוודי. ב-1968 הוא קיבל דרגת קצין בכל אחת משלוש הזרועות ובסופו של דבר הוענקה לו דרגת קפטן בצבא ובחיל האוויר ודרגת לוטננט בצי, לפני שהוא עלה לכס המלוכה. כמו כן הוא השלים לימודים אקדמאים בהיסטוריה, סוציולוגיה, מדע המדינה, דיני מיסים וכלכלה באוניברסיטת אופסלה ובאוניברסיטת סטוקהולם.
לצורך הכנתו לשמש בתפקיד ראש המדינה, השלים הנסיך תוכנית רחבה של לימודים על מערכת המשפט, ארגונים ומוסדות חברתיים, איגודים מקצועיים, ואיגודי מעסיקים. בנוסף, הוא למד לימוד מעמיק על היחסים שבין הפרלמנט השוודי, ממשלת שוודיה ומשרד החוץ. נסיך הכתר בילה זמן בעבודה במסגרת משלחת שוודיה לאו"ם ובמסגרת הסוכנות השוודית לשיתוף פעולה ופיתוח בינלאומי (SIDA). הוא עבד בבנק בלונדון, בשגרירות שוודיה בלונדון, בלשכת המסחר השוודית בצרפת ובמפעל של החברה התעשייתית "אלפא לאבל" בצרפת.

עלייתו למלוכה

ב-15 בספטמבר 1973, עם מות סבו, גוסטב השישי אדולף, עלה קרל גוסטב לכס המלוכה. הוא הוכרז כמלך באולם המדינה בארמון המלכותי בסטוקהולם ב-19 בספטמבר. גוסטב השישי אדולף היה האחרון שעשה שימוש בתואר "בחסד האל, מלך השוודים, הגותים והוונדים" (בשוודית: "med Guds Nåde Sveriges, Götes och Wendes Konung"). תואר זה היה בשימוש על ידי מלכי שוודיה מאז 1544. תחת זאת בחר קרל השישה עשר גוסטב להשתמש בתואר הפשוט "מלך שוודיה" (בשוודית: Sveriges Konung) ולפיכך סיים מסורת של מאות שנים. חידוש מעין זה ואחרים משתקפים במוטו האישי שלו: "למען שוודיה – עם הזמן" (För Sverige – i tiden).
במאה ה-16 יצר הארכיבישוף הקתולי האחרון של סטוקהולם, יוהאנס מגנוס, אילן יוחסין מיתולוגי שמטרתו הייתה לבסס את שורשיו העתיקים של הכתר השוודי. בהתבסס על אילן יוחסין זה, אימץ המלך קרל התשיעי (מלך בשנים 1611-1604) מספר סידורי שלא מבוסס על מקורות היסטוריים מדויקים. כל המלכים ששמם היה קרל ומלכו אחריו, מוספרו בסדר עולה ממנו והלאה וכל אלה שמלכו לפניו (אף על פי שהיו רק שניים כאלה), מוספרו בסדר יורד. לפיכך, קרל השישה עשר גוסטב הוא למעשה המלך העשירי בתולדות שוודיה ששמו קרל.

תפקידיו הרשמיים

תפקידיו של המלך, על פי חוקת שוודיה משנת 1974, הוא בעל אופי ייצוגי וטקסי בלבד. החוקה נטלה מהמלך את רוב הסמכויות הפוליטיות הרשמיות שלו ובמקביל הותירה אותו כראש המדינה והסדירה נוהגים שיושמו מאז הנהגתה של הממשלה הפרלמנטרית ב-1917. קודם לכן היה המלך זה שמינה את ראש ממשלת שוודיה, אף על פי שזה האחרון היה תמיד מנהיג מפלגת הרוב או מי שעמד בראש קואליציה של מפלגות בפרלמנט. מאז שינוי החוקה, תפקיד זה עבר לידיו של יושב ראש הפרלמנט. בנוסף, אין צורך בחתימתו של המלך על חוקים שהועברו על ידי הפרלמנט כדי שהם יקבלו תוקף.
המלך מייצג את המדינה בחו"ל ומקבל את פניהם של מנהיגים זרים המגיעים לביקורים ממלכתיים בשוודיה. הוא פותח את המושב השנתי של הפרלמנט, יושב בראש ועדה מיוחדת שפועלת בעת חילופי ממשלות, מקבל מידע מראש הממשלה ומשריו, יושב בראש הישיבות של מועצת יחסי החוץ ומקבל כתבי האמנה של שגרירים זרים המכהנים בשוודיה וחותם על אלה של שגרירי שוודיה ברחבי העולם. המלך נמנע באופן וולונטרי מלהצביע בבחירות.
המלך מחזיק באופן טקסי בדרגה הגבוהה ביותר בכל שלוש הזרועות של הכוחות המזוינים של שוודיה. דרגות אלה של גנרל ואדמירל הוענקו לו מתוקף היותו המפקד העליון של הזרועות על פי החוקה של 1809 שהייתה בתוקף בעת עלייתו לכס המלוכה. על פי החוקה של 1974 המלך לא משמש עוד כמפקד העליון והוא מחזיק בדרגות באופן טקסי בלבד. סמכות הפיקוד היחידה שלו היא על הסגל הצבאי שבחצר מלכותו.
ברמה העולמית ידוע קרל השישה עשר גוסטב כמי שמעניק מדי שנה את פרסי נובל. המלך הוא גם זה שמעניק מדי שנה את פרס פולר למוזיקה. המלך מחזיק תוארי דוקטור לשם כבוד של האוניברסיטה השוודית למדעי החקלאות, של המכון המלכותי לטכנולוגיה, של בית הספר לכלכלה של סטוקהולם ושל האוניברסיטה האקדמית של אובו בפינלנד.

תחומי עניין

המלך מגלה עניין רב בתחומי הסביבה, הטכנולוגיה, החקלאות, הסחר והתעשייה. כמו רבים מחברי משפחת המלוכה השוודית, יש למלך עניין רב במכוניות. בבעלותו כמה מכוניות פורשה 911, דגם שנחשב לחביב עליו, בנוסף למכוניות מהדגמים וולוו PV444 ופרארי 456M GT, AC קוברה ומכוניות נוספות. התמונה הראשונה של המלך ושל מי שהייתה אז אשתו לעתיד צולמה כשהם יישובים במכונת פורשה 911. בקיץ 2005 היה המלך מעורב בתאונת דרכים בנורשפינג, שבה לא נגרמו פציעות רציניות, אך היא גרמה לכותרות ראשיות בעיתונות השוודית.

תנועת הצופים

המלך קרל השישה עשר גוסטב הוא יושב ראש הכבוד של תנועת הצופים העולמית ונשיא הכבוד של קרן הצופים העולמית. לעיתים קרובות הוא משתתף בפעילות של תנועת הצופים בשוודיה ומחוצה לה ומבקר באופן קבוע בכינוסי הג'מבורי העולמיים.